Proposta għal DEĊIŻJONI TAL-KUNSILL dwar il-konklużjoni, f’isem l-Unjoni Ewropea, tal-Protokoll kontra l-Iffabrikar Illeċitu u t-Traffikar tal-Armi tan-Nar, il-Partijiet u l-Komponenti u l-munizzjon tagħhom, li jissupplimenta l-Konvenzjoni tan-Nazzjonijiet Uniti kontra l-kriminalità organizzata transnazzjonali. /* COM/2013/0154 final - 2013/0083 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Ir-raġunijiet għall-proposta u l-objettivi tagħha Fir-riżoluzzjoni tagħha 53/111 tad-9 ta’ Diċembru 1998, tal-Assemblea Ġenerali tan-Nazzjonijiet Uniti (UNGA) ddeċidiet li twaqqaf kumitat intergovernattiv miftuħ ad hoc inkarigat biex iħejji Konvenzjoni kontra l-kriminalità organizzata transnazzjonali (UNTOC), supplimentata bi tliet protokolli li jkopru l-oqsma li ġejjin: · Il-prevenzjoni, it-trażżin u l-ikkastigar tat-traffikar tal-bnedmin, speċjalment tan-nisa u t-tfal (il-Protokoll tat-Traffikar); · Il-kuntrabandu tal-migranti bl-art, bl-ajru u bil-baħar (il-Protokoll tal-Kutrabandu) u · L-iffabrikar illeċitu u t-traffikar tal-armi tan-nar, il-partijiet u l-komponenti u l-munizzjon tagħhom (il-Protokoll dwar l-Armi tan-Nar). l-ewwel sessjoni formali tal-kumitat ad hoc saret fi Vjenna f’Jannar 1999. Fis-sena 2000 il-Kunsill awtorizza lill-Kummissjoni biex tinnegozja l-UNTOC u l-‘Protokoll dwar l-Armi tan-Nar tan-Nazzjonijiet Uniti’ (UNFP) f’isem il-Komunità Ewropea[1] minbarra protokolli oħrajn. Il-Kummissjoni ħadet sehem b’mod attiv fin-negozjati tan-NU fi Vjenna, f’kooperazzjoni mill-qrib mal-Istati Membri tagħha u l-pajjiżi tal-G8 li mhumiex tal-UE. In-negozjati dwar l-UNTOC, tlestew f’Lulju 2000 filwaqt li l-finalizzazzjoni tal-Protokolli Kontra l-Kuntrabandu u t-Traffikar ħadet sa Ottubru 2000. L-UNGA adottat dawn it-tliet strumenti fil-55 Sessjoni tagħha fil-15 ta’ Novembru 2000 u fetħithom għall-iffirmar. In-negozjati dwar l-UNFP damu nofs sena iktar (sa Mejju 2001) u dan l-istrument ġie adottat mill-UNGA fil-55 Sessjoni tagħha fil-31 ta’ Mejju 2001[2] u wara li nfetaħ għall-firem. Fit-12 ta’ Diċembru 2000, f’Palermo, il-Komunità Ewropea flimkien mal-Istati Membri kollha tal-UE iffirmat formalment dawn it-tliet strumenti. Awtorizzazzjoni biex jiġi ffirmat l-UNFP ngħatat mill-Kunsill f’Ottubru 2001[3] u dan l-istrument kien iffirmat formalment mill-Komunità Ewropea fil-Kwartieri Ġenerali tan-Nazzjonijiet Uniti fi New York fis-16 ta’ Jannar 2002. L-Unjoni approvat il-konklużjoni tal-UNTOC f’April 2004[4], u l-Protokolli tal-kuntrabandu u t-Traffikar f’Lulju 2006. Il-konklużjoni tal-UNFP tħalliet għal stadju aktar tard għaliex tqies li l-Protokoll kien jinkludi dispożizzjonijiet li jeħtieġu l-adozzjoni ta’ leġiżlazzjoni ġdida u emendi għal dik eżistenti. Dawk id-dispożizzjonijiet jaffettwaw ir-regoli tal-Unjoni dwar iż-żamma tar-reġistri, l-immarkar tal-armi tan-nar, id-diżattivazzjoni tal-armi tan-nar, il-ħtiġijietgħas-sistemi ta’ liċenzjar u awtorizzazzjoni għall-esportazzjoni, l-importazzjoni u t-tranżitu , it-tisħiħ tal-kontrolli fil-punti ta’ esportazzjoni u l-attivitajiet tas-senserija. Fl-2005, il-Kummissjoni ppubblikat Komunikazzjoni dwar miżuri biex tiġi żgurata sigurtà akbar fl-isplussivi, detonaturi, tagħmir għall-produzzjoni tal-bombi u armi tan-nar fl-Unjoni Ewropea[5]. Id-Direttiva 2008/51/KE li temenda d-Direttiva tal-Kunsill 91/477 KEE tat-18 ta’ Ġunju 1991 dwar il-kontroll tal-akkwist u l-pussess ta’ armi u r-Regolament (UE) Nru 258/2012 li jimplimenta l-Artikolu 10 tal-Protokoll tan-NU dwar l-Armi tan-Nar u jistabbilixxi awtorizzazzjoni għall-esportazzjoni u miżuri għall-l-importazzjoni u t-transitu tal-armi tan-nar, il-partijiet u l-komponenti tagħhom u l-munizzjon jirrappreżenta s-segwitu konkret għal din il-Komunikazzjoni L-UNFP daħal fis-seħħ fit-3 ta' Lulju 2005. Sal-lum, 18-il Stat Membru tal-UE ffirmawh u 16-il Stat Membru huma Partijiet Kontraenti, li jinkludu 12-il Stati Membru li rratifikaw (il-Belġju, il-Bulgarija, Ċipru, l-Estonja, l-Italja, il-Litwanja, il-Polonja, is-Slovakkja, is-Slovenja, il-Portugall, l-Isvezja u l-Finlandja) u erba’ Stati Membri li aderixxew miegħu (Spanja, il-Latvja, il-Pajjiżi l-Baxxi u r-Rumanija). Il-kuntest ġenerali Il-Pjan ta' Azzjoni tal-Kunsill u tal-Kummissjoni li jimplimenta l-Programm tal-Aja dwar it-tisħiħ tal-libertà, is-sigurtà u l-ġustizzja fl-Unjoni Ewropea[6] elenka fost l-azzjonijiet relevanti proposta dwar il-konklużjoni – f'isem il-Komunità Ewropea – tal-UNFP. Is-suċċessur tiegħu il-Programm ta’ Stokkolma[7] enfasizza t-traffikar fl-armi bħala waħda mill-attivitajiet illegali li jkomplu jheddu s-sigurtà interna tal-Unjoni Ewropea u afferma mill-ġdid li l-Unjoni għandha tkompli tippromwovi r-ratifika tal-konvenzjonijiet internazzjonali (u l-Protokolli tagħhom) b’mod partikolari dawk żviluppati taħt il-patroċinju tan-Nazzjonijiet Uniti. It-traffikar tal-armi tan-nar, ġie kkwotat ukoll fl-Istrateġija Interna tas-Sigurtà[8] bħala waħda mill-forom ta’ kriminalità organizzata li l-Unjoni Ewropea kellha bżonn tindirizza. Dispożizzjonijiet eżistenti fil-qasam indirizzat mill-proposta Ġew adottati bosta atti legali tal-UE bil-għan li jiffaċilitaw u jeliminaw l-ostakoli għat-trasferimenti tal-armi konvenzjonali fi ħdan is-suq intern jew li jimmiraw biex jirregolaw l-esportazzjonijiet tal-armi konvenzjonali lejn pajjiżi terzi: · Id-Direttiva tal-Kunsill 91/477/KEE tat-18 ta’ Ġunju 1991 dwar il-kontroll tal-akkwist u l-pussess ta’ armi, kif emendata; · Fit-12/13 ta’ Ġunju 2007 il-Kunsill adotta Rakkomandazzjoni dwar proċedura standard fl-Istati Membri għal inkjesti transkonfinali mill-awtoritajiet tal-pulizija fl-investigazzjoni ta’ mezzi ta’ provvista għall-armi tan-nar relatati mal-kriminalità miżmuma jew irkuprati, li — anke bl-użu tal-manwal anness tagħha — se ttejjeb l-attivitajiet tar-rintraċċar u l-kooperazzjoni fl-infurzar tal-liġijiet f’dan il-qasam. · Id-Direttiva 2008/51/KE tal-21 ta’ Mejju 2008 li temenda d-Direttiva 91/477/KEE tat-18 ta’ Ġunju 1991 dwar il-kontroll tal-akkwist u l-pussess ta’ armi sabiex tintegra d-dispożizzjonijiet xierqa meħtieġa mill-UNFP fir-rigward tat-trasferimenti tal-armi intra-Unjoni Ewropea[9]. · Id-Direttiva 2009/43/KE tal-Parlament Ewropew u tal-Kunsill tistabbilixxi r-regoli u l-proċeduri applikabbli għal trasferimenti intrakomunitarji ta’ prodotti marbuta mad-difiża. Fl-Artikolu 4.1 tagħha hija tipprovdi li ebda awtorizzazzjoni oħra minn Stati Membri oħra ma għandha tkun meħtieġa biex jgħaddu minn ġo Stati Membri jew għad-dħul fit-territorju tal-Istat Membru fejn jinsab dak li jirċievi l-prodotti relatati mad-difiża. · Fit-8 ta’ Marzu 2012, il-Kunsill adotta r-Regolament 258/2012 għall-ġlieda kontra it-traffikar illeċitu tal-armi permezz ta’ titjib tar-rintraċċar u l-kontroll tal-esportazzjonijiet tal-armi tan-nar ċivili mill-Unjoni Ewropea, inklużi miżuri għall-importazzjonijiet u t-tranżitu. Dan ir-Regolament jagħmel il-leġiżlazzjoni tal-UE konformi mal-Artikolu 10 tal-UNFP[10]. Huwa bbażat fuq il-prinċipju li l-armi tan-nar u oġġetti relatati m’għandhomx jiġu ttrasferiti bejn l-Istati mingħajr l-għarfien u l-kunsens tal-Istati kollha involuti. Ma japplikax għal armi tan-nar maħsuba għal skopijiet militari. Jindirizza biss il-kummerċ u t-trasferiment minn jew lejn pajjiżi barra l-Unjoni Ewropea. Konsistenza mal-bqija tal-politiki u l-għanijiet tal-Unjoni Il-konklużjoni tal-UNFP mill-Unjoni Ewropea hija konsistenti mal-politiki kurrenti tal-UE dwar miżuri kontra reati transnazzjonali, it-tisħiħ tal-ġlieda kontra t-traffikar illeċitu tal-armi tan-nar inkluż il-kontroll u r-rintraċċar tal-esportazzjoni tagħhom u biex titnaqqas il-proliferazzjoni u t-tixrid tal-armi żgħar madwar id-dinja. 2. RIŻULTATI TAL-KONSULTAZZJONI MAL-PARTIJIET INTERESSATI U L-VALUTAZZJONI TAL-IMPATT Konsultazzjonijiet estensivi ma’ partijiet interessati differenti ġew imwettqa b’mod parallel mal-adozzjoni ta’ liġijiet tal-Unjoni Ewropea bil-għan li tiġi addatata il-liġi tal-Unjoni għad-dispożizzjonijiet rilevanti tal-Protokoll. Mhix meħtieġa valutazzjoni tal-impatt addizzjonali għaliex din il-proposta tirrappreżenta l-aħħar pass fl-issodisfar tal-obbligu internazzjonali, u l-liġi tal-Unjoni diġà tikkonforma mal-istandards stabbiliti fil-Protokoll. 3. L-ELEMENTI LEGALI TAL-PROPOSTA Sommarju tal-azzjoni proposta Din il-proposta fiha l-ewwel Artikolu li japprova l-Protokoll f’isem l-Unjoni Ewropea. It-tieni Artikolu jawtorizza lill-President tal-Kunsill biex jaħtar il-persuna li jkollha s-setgħa li tiddepożita, f’isem l-Unjoni Ewropea, l-istrument tal-approvazzjoni. L-Anness I jinkludi d-dikjarazzjoni tal-punt sa fejn tasal il-kompetenza tal-Unjoni Ewropea fir-rigward ta’ kwistjonijiet irregolati mill-Protokoll, li għandha tiġi depositata flimkien mal-istrument tal-approvazzjoni (l-Artikolu 17(3) tal-Protokoll tal-Armi tan-Nar). Il-Protokoll jippromwovi l-kooperazzjoni bejn il-Partijiet Stati bil-għan li jipprevjeni, jiġġieled u jeqred l-iffabrikar illeċitu u t-traffikar tal-armi tan-nar, il-partijiet u l-komponenti u l-munizzjon tagħhom. It-test fih dispożizzjonijiet biex: · Jinżammu rekords dettaljati dwar l-importazzjoni, l-esportazzjoni u l-movimenti tal-armi tan-nar fi tranżitu; · Tkun adottata sistema internazzjonali għall-immarkar tal-armi tan-nar fil-waqt tal-fabbrikazzjoni u kull darba li jiġu importati; · Tkun stabbilita sistema ta’ liċenzjar armonizzata li tirregola l-importazzjoni, l-esportazzjoni, il-moviment fi tranżitu u l-esportazzjoni mill-ġdid tal-armi tan-nar; · Ikun prevenut serq, telf jew zvijar tal-armi permezz tat-tisħiħ tal-kontrolli fuq l-esportazzjoni, il-punti tal-esportazzjoni u l-kontroll fuq il-fruntieri; · Tkun skambjata informazzjoni rigward il-produtturi, in-negozjanti awtorizzati, l-importaturi u l-esportaturi, ir-rotot użati mit-traffikanti illeċiti, l-aħjar prattika fil-ġlieda kontra t-traffikar biex tittejjeb il-kapaċità tal-Istati biex jipprevjenu, jidentifikaw u jinvestigaw it-traffikar illeċitu tal-armi tan-nar Bażi legali Il-Protokoll ikopri kwistjonijiet li jaqgħu taħt il-kompetenza tal-Unjoni, minħabba li huma jaqgħu fil-kamp ta’ applikazzjoni tal-politika kummerċjali komuni u minħabba li l-konklużjoni tal-UNFP x’aktarx taffettwa atti legali tal-UE jew tbiddel il-kamp tal-applikazzjoni tagħhom (Artikolu 3(2) TFUE). Għalhekk kemm l-Artikolu 114 u l-Artikolu 207 tat-TFUE, huma l-bażi legali sostantiva għal din id-Deċiżjoni. 4. L-IMPLIKAZZJONI BAĠITARJA Il-proposta ma għandha l-ebda implikazzjoni għall-baġit tal-Unjoni. 5. Konklużjonijiet L-UNFP huwa l-ewwel strument globali fil-ġlieda kontra l-kriminalità transnazzjonali organizzata u t-traffikar tal-armi tan-nar. Huwa jistabbilixxi qafas multilaterali tassew utli u varjetà ta’ standards minimi ta’ importazzjoni għall-Istati Parteċipanti kollha. Il-proposta mehmuża għal Deċiżjoni tal-Kunsill tikkostitwixxi l-istrument legali għall-konklużjoni tal-UNFP mill-Unjoni Ewropea fuq il-bażi legali tal-Artikoli 114 u 207 tat-TFUE, flimkien mal-Artikolu 218(6)(a) tiegħu. Il-Kummissjoni għalhekk tipproponi li l-Kunsill jadotta d-Deċiżjoni mehmuża. 2013/0083 (NLE) Proposta għal DEĊIŻJONI TAL-KUNSILL dwar il-konklużjoni, f’isem l-Unjoni Ewropea, tal-Protokoll kontra l-Iffabrikar Illeċitu u t-Traffikar tal-Armi tan-Nar, il-Partijiet u l-Komponenti u l-munizzjon tagħhom, li jissupplimenta l-Konvenzjoni tan-Nazzjonijiet Uniti kontra l-kriminalità organizzata transnazzjonali. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 114 u 207, flimkien mal-Artikolu 218(6)(a) tiegħu; Wara li kkunsidra il-proposta mill-Kummissjoni[11], Wara li kkunsidra l-kunsens tal-Parlament Ewropew[12], Billi: (1) L-elementi tal-Protokoll kontra l-iffabrikar illeċitu u t-traffikar tal-armi tan-nar, il-partijiet u l-komponenti u l-munizzjon tagħhom (“il-Protokoll”) li huma koperti mill-kompetenzi tal-Unjoni kienu nnegozjati mill-Kummissjoni, bl-approvazzjoni tal-Kunsill, f’isem l-Unjoni. (2) F’konformità mad-Deċiżjoni tal-Kunsill 2001/748/KE[13] l-Protokoll kien iffirmat fis-16 ta’ Jannar 2002, soġġett għall-konklużjoni tiegħu f’data aktar tard. (3) Il-konklużjoni tal-Konvenzjoni tan-Nazzjonijiet Uniti kontra l-Kriminalità Transnazzjonali Organizzata ġiet approvata f’isem l-Unjoni Ewropea bid-Deċiżjoni tal-Kunsill 2004/579/KE tad-29 ta’ April 2004[14] li hija kondizzjoni biex l-Unjoni Ewropea ssir Parti għall-Protokoll, skont l-Artikolu 37(2) tal-Konvenzjoni. (4) Il-Protokoll jipprevedi miżuri li jaqgħu fil-kamp ta’ applikazzjoni tal-Politika Kummerċjali Komuni tal-Unjoni. Ġew adottati bosta atti legali tal-Unjoni Ewropea bil-għan li jiffaċilitaw u jeliminaw l-ostakoli għat-trasferimenti tal-armi konvenzjonali fi ħdan is-suq intern jew li jimmiraw biex jirregolaw l-esportazzjonijiet tal-armi lejn pajjiżi terzi: (5) Strument legalment vinkolanti fl-ogħla standards internazzjonali komuni possibbli għat-trasferimenti u l-kontroll tal-armi jikkonċerna kwistjonijiet li jaqgħu taħt il-kompetenza tal-Unjoni għax jaqgħu fil-kamp ta’ applikazzjoni tal-politika kummerċjali komuni jew għaliex il-konklużjoni tal-Protokoll x’aktarx taffettwa l-atti legali tal-Unjoni Ewropea msemmija hawn fuq jew tbiddel il-kamp tal-applikazzjoni tagħhom. (6) Safejn id-dispożizzjonijiet tal-Protokoll jaqgħu fiil-kamp ta’ applikazzjoni tal-kompetenzi konferiti lill-Unjoni l-Ftehim għandu jkun approvat f’isem l-Unjoni Ewropea, (7) l-Unjoni għandha, meta tiddepożita l-istrument ta’ approvazzjoni, tiddepożita wkoll dikjarazzjoni dwar safejn tasal il-kompetenza tal-Unjoni Ewropea fir-rigward ta’ kwistjonijiet irregolati mill-Protokoll kif meħtieġ skont l-Artikolu 17(3) tal-Protokoll, (8) Il-kontroll tal-akkwist u l-pussess tal-armi tan-nar fl-Unjoni kif ukoll il-formalitajiet għall-moviment tal-armi tan-nar fi ħdan l-Istati Membri huma rregolati bid-Direttiva tal-Kunsill 91/477/KEE emendata bid-Direttiva 2008/51/KE tal-Parlament Ewropew u tal-Kunsill, (9) Ir-regoli u l-proċeduri applikabbli għat-trasferimenti intra-Komunitarji ta’ prodotti relatati mad-difiża huma rregolati mid-Direttiva 2009/43/KE tal-Parlament Ewropew u tal-Kunsill. IDDEĊIEDA KIF ĠEJ: Artikolu 1 Il-Protokoll kontra l-iffabrikar illeċitu u t-traffikar fl-armi tan-nar, il-partijiet u l-komponenti u l-munizzjon tagħhom, li jissupplimenta l-Konvenzjoni tan-Nazzjonijiet Uniti kontra l-kriminalità organizzata transnazzjonali, huwa b’dan approvat f’isem l-Unjoni Ewropea. L-istrument tal-Unjoni tal-approvazzjoni formali jinkludi dikjarazzjoni ta’ kompetenza skont l-Artikolu 17(3) tal-Protokoll kif stipulat fl-Anness I. Artikolu 2 Il-President tal-Kunsill jaħtar lill-persuna li jkollha s-setgħa li tipproċedi, f'isem l-Unjoni Ewropea, biex tiddepożita l-istrument tal-approvazzjoni previst fl-Artikolu 17(3) tal-Protokoll, sabiex jesprimi l-kunsens tal-Unjoni Ewropea li tkun marbuta bil-Protokoll. Artikolu 3 Din id-Deċiżjoni għandha tidħol fis-seħħ fi [15]. Magħmul fi Brussell, Għall-Kunsill Il-President ANNESS I Dikjarazzjoni dwar il-kompetenza tal-Unjoni Ewropea rigward il-kwistjonijiet rregolati mill-Protokoll kontra l-iffabrikar illeċitu u t-traffikar fl-armi tan-nar, il-partijiet u l-komponenti u l-munizzjon tagħhom, li jissupplimenta l-Konvenzjoni tan-Nazzjonijiet Uniti kontra l-Kriminalità Organizzata Transnazzjonali L-Artikolu 17(3) tal-Protokoll kontra l-Iffabrikar Illeċitu t-Traffikar tal-armi tan-nar, il-partijiet u l-komponenti u l-munizzjon tagħhom jipprovdi li l-istrument ta’ ratifikazzjoni, aċċettazzjoni jew approvazzjoni ta’ organizzazzjoni ta’ integrazzjoni ekonomika reġjonali jinkludi dikjarazzjoni li tispeċifika l-materji rregolati minn dan il-Protokoll li fir-rigward tagħhom ġiet trasferita kompetenza lill-organizzazzjoni mill-Istati Membri tagħha li huma Partijiet għall-Protokoll. l-Unjoni Ewropea għandha kompetenza esklużiva fuq il-politika kummerċjali. Għandha wkoll kompetenza kondiviża dwar ir-regoli biex jinkiseb suq intern, u l-kompetenza esklużiva fir-rigward tad-dispożizzjonijiet tal-Ftehim li jistgħu jaffettwaw jew jibdlu l-kamp ta’ applikazzjoni ta’ regoli komuni adottati mill-Unjoni Ewropea. L-Unjoni adottat regoli notevolment fir-rigward tal-ġlieda kontra l-iffabbrikar illeċtu u t-traffikar tal-armi tan-nar, l-istandards u l-proċeduri regolatorji dwar il-politika kummerċjali tal-Istati Membri li jikkonċernaw b’mod partikolari ż-żamma tar-rekords, l-immarkar tal-armi tan-nar, id-diżattivazzjoni tal-armi tan-nar, ir-rekwiżiti għall-esportazzjoni, is-sistemi ta’ awtorizzazzjoni għall-importazzjoni u l-liċenzjar ta’ 'trażitu, it-tisħiħ tas-sistemi ta’ kontrolli f’punti ta’ esportazzjoni u l-attivitajiet tas-senserija. Il-Protokoll biex jiġġieled l-Iffabrikar Illeċitu u t-Traffikar tal-armi tan-nar, il-partijiet u l-komponenti u l-munizzjon tagħhom għandu japplika, fir-rigward tal-kompetenzi trasferiti lill-Unjoni Ewropea, għat-territorji li fihom huwa applikat it-Trattat dwar il-Funzjonament tal-Unjoni Ewropea u taħt il-kondizzjonijiet stabbiliti f’dak it-Trattat. Il-kamp ta’ applikazzjoni u l-eżerċizzju ta’ tali kompetenza tal-Unjoni huma, fin-natura tagħhom, suġġetti għal żvilupp kontinwu u l-Unjoni se tikkumplimenta jew temenda din id-dikjarazzjoni, jekk ikun hemm bżonn, skont l-Artikolu 17(3) tal-Protokoll. [1] Sentenza tal-31 ta’ Jannar 2000. [2] Ir-Riżoluzzjoni A/RES/55/255 tal-Assemblea Ġenerali tan-NU. [3] Id-Deċiżjoni tal-Kunsill 2001/748/KE ĠU L 280, 24.10.2001, p. 5. [4] Id-Deċiżjoni tal-Kunsill (2004/579/ke) tad-29 ta’ April 2004 dwar il-konklużjoni, f’isem il-Komunità Ewropea, tal-Konvenzjoni tan-Nazzjonijiet Uniti kontra l-kriminalità transnazzjonali organizzata, ĠU, L 261, 6.8.2004, P. 69. [5] Il-Komunikazzjoni dwar miżuri biex jiżguraw iktar sigurtà fl-isplussivi, detonaturi, tagħmir tal-manifattura tal-bombi u armi tan-nar tat-18.07.2005; COM(2005) 329 finali. [6] ĠU C 198, 12.8.2005, punt 4.2, Ordni legali Internazzjonali, (o), p.20. [7] Id-Dokument tal-Kunsill tal-UE Nru 17024/09, CO EUR-PREP 3 JAI 896 POLGEN 229 tat-2 ta' Diċembru 2009. [8] Il-Komunikazzjoni tal-Kummissjoni, ‘L-Istrateġija tas-Sigurtà Interna tal-UE fl-Azzjoni: Ħames passi lejn Ewropa aktar sikura” (COM(2010)673); [9] Id-Direttiva 2008/51/KE ippubblikata fil-ĠU L 179, ta’ 8/7/2008); daħlet fis-seħħ fl-20 ta’ Lulju 2008 (traspożizzjoni kienet mistennija sat-28/07/2010). [10] Ir-Regolament (UE) Nru 258/2012 ppubblikat fil-ĠU L94 tat-30 ta’ Marzu 2012. [11] ĠU, p. [12] ĠU, p. [13] ĠU L 280, 24.10.2001, p. 5 [14] ĠU L 261 of 06.08.2004 [15] Id-data tad-dħul fis-seħħ tad-Deċiżjoni ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.